钦定古今图书集成/理学汇编/文学典/第122卷 > 《祭柳子厚文》前人
## 钦定古今图书集成/理学汇编/文学典/第122卷 > 《祭柳子厚文》前人

维年月日，韩愈谨以清酌庶羞之奠，祭于亡友柳子
厚之灵。“嗟嗟子厚，而至然邪！自古莫不然，我又何嗟？
人之生世，如梦一觉。其间利害，竟亦何校。当其梦时，
有乐有悲。及其既觉，岂足追维。凡物之生，不愿为材。
牺尊青黄，乃木之灾。子之中弃，天脱馽羁。玉佩琼琚，
大放厥辞。富贵无能，磨灭谁纪。子之自著，表表愈伟。
不善为斲，血指汗颜。巧匠旁观，缩手袖闲。子之文章，
而不用世。乃令吾徒，掌帝之制。子之视人，自以无前。
一斥不复，群飞刺天。嗟嗟子厚，今也则亡。临绝之音，
一何琅琅。遍告诸友，以寄厥子。不鄙谓余，亦托以死。
凡今之交，观势厚薄。余岂可保，能承子托。非我知子，
子实命我。犹有鬼神，宁敢遗堕。念子”永归，无复来期。
设祭棺前，矢心以辞。呜呼哀哉！尚飨。